**54/2014. (XII. 5.) BM rendelete az Országos Tűzvédelmi Szabályzatról**

**2015. március 5-étől lép hatályba**

**RÉGI BESOROLÁS Tűzveszélyességi osztályok**

A tűzveszélyességi osztályok jelölése A, B, C, D, E betűkkel történik. Ezek a számok az A-től az E-ig egyre csökkenő tűzveszélyességet jelentenek.

**Fokozottan tűz és robbanásveszélyes (A)**: az anyag heves égése, robbanása indító gyújtásra bármely halmazállapotban bekövetkezhet.

**Tűz- és robbanásveszélyes (B):**az anyag por formában a levegővel robbanásveszélyes keveréket képez.

**Tűzveszélyes (C)**: az a szilárd anyag, amely gyulladási hőmérséklete legfeljebb 300 fok.

**Mérsékelten tűzveszélyes (D)**: az a szilárd anyag, amely gyulladási hőmérséklete legalább 300 fok.

**Nem tűzveszélyes (E)**: nem éghető anyag

Tűzveszélyességi besoroláskor a területeket (pld műhely, iroda, egyéb helyiségek, vagy akár udvar) A-től E osztályig kell besorolni és azt az osztályt kell választani, amelyik meghaladja a 40%-ot.

**Az anyagok tűzveszélyességi besorolásának változása (9.§)**

Az eddig alkalmazott 5 kategória („A”-tól „E”-ig) helyett a továbbiakban 3 kategória kerül bevezetésre:

- **Robbanásveszélyes osztály (az „A” és „B”** tűzveszélyességi osztály összevonásával)
- **Tűzveszélyes osztály (a „C” és „D”** tűzveszélyességi osztály összevonásával)
- **Nem tűzveszélyes osztály (megfelel az „E”** tűzveszélyességi osztálynak)

**Megszűnik a helyiségek, épületek tűzveszélyességi osztályba sorolása**

**A helyiségek, épületek tűzveszélyességi osztályba sorolása helyett a továbbiakban a kockázati osztályba sorolást kell alkalmazni.**

**Az anyagok tűzveszélyességi osztálya**

9. **§ (1) Robbanásveszélyes osztályba tartozik**

a) a kémiai biztonságról szóló törvény szerint robbanó, fokozottan tűzveszélyes, tűzveszélyes, kismértékben tűzveszélyes anyag és keverék,

b) az a folyadék, olvadék, amelynek zárttéri lobbanáspontja 21 °C alatt van vagy nyílttéri lobbanáspontja legfeljebb 55 °C, vagy üzemi hőmérséklete nagyobb, mint a nyílttéri lobbanáspont 20 °C-kal csökkentett értéke,

c) az éghető gáz, gőz, köd,

d) az a por, amely a levegővel robbanásveszélyes keveréket képez és

e) az e rendelet hatálybalépése előtt „A” vagy „B” tűzveszélyességi osztályba sorolt anyag.

**(2) Tűzveszélyes osztályba tartozik**

a) a szilárd éghető anyag, ha nem tartozik robbanásveszélyes osztályba,

b) a legalább 50 °C nyílttéri lobbanáspontú gázolajok, tüzelőolajok, petróleum,

c) az a folyadék, olvadék, amelynek nyílttéri lobbanáspontja 55 °C felett van, vagy üzemi hőmérséklete a nyílttéri lobbanáspontjánál legalább 20 °C-kal kisebb,

d) az a gáz, amely önmaga nem ég, de az égést táplálja, a levegő kivételével,

e) a vonatkozó műszaki követelmény szerinti eljárással meghatározott, 150 °C-nál magasabb gyulladási hőmérsékletű B-F tűzvédelmi osztályú építőanyag,

f) az a vizes diszperziós rendszer, amelynek lobbanáspontja szabványos módszerrel nem állapítható meg, és éghetőanyag-tartalma 25%-nál nagyobb, víztartalma pedig 50%-nál kisebb és

g) az e rendelet hatálybalépése előtt „C” vagy „D” tűzveszélyességi osztályba sorolt anyag.

**(3) Nem tűzveszélyes osztályba tartozik**

a) a nem éghető anyag,

b) az A1 vagy A2 tűzvédelmi osztályú építőanyag és

c) az e rendelet hatálybalépése előtt „E” tűzveszélyességi osztályba sorolt anyag.